b'\n_START_ARTICLE_\nElektroindukcijska pe\xc4\x87\n_START_PARAGRAPH_\nElektroindukcijska pe\xc4\x87 je elektri\xc4\x8dna pe\xc4\x87 koja toplinu ostvaruje elektri\xc4\x8dnim induktivitetom i na taj na\xc4\x8din topi metal. Iako elektroindukcijska pe\xc4\x87 mo\xc5\xbee biti bazi\xc4\x8dna ili kisela, ova razlika nema toliko zna\xc4\x8denje kao kod drugih postupaka dobijanja \xc4\x8delika (Bessemerov postupak, Thomasov postupak, Siemens-Martinova pe\xc4\x87 i elektrolu\xc4\x8dna pe\xc4\x87), jer se s ovim postupkom samo topi \xc4\x8delik, \xc4\x8diji je sastav unaprijed odre\xc4\x91en s punjenjem (ulo\xc5\xa1kom) materijala. Topljenje je gotovo jedina metalur\xc5\xa1ka operacija u ovom postupku, kojom je zamijenjen stari lon\xc4\x8darski postupak. Punjenje mo\xc5\xbee biti \xc4\x8dak iz jednog komada. Ako se dodaje stari \xc4\x8delik s otpada, onda se prvo pune veliki komadi, a zatim se zapunjava s manjim komadima. _NEWLINE_Poklopac elektroindukcijske pe\xc4\x87i je nepropusan za plinove, da bi se sprije\xc4\x8dila oksidacija i toplinski izolirala talina od okoli\xc5\xa1a (kod drugih postupaka ovu ulogu igra troska). Kada se uklju\xc4\x8di elektri\xc4\x8dna struja, brzo izmjeni\xc4\x8dno magnetsko polje s visokom gusto\xc4\x87om toka, stvoreno u primarnom namotu, stvara jaku sekundarnu struju u metalnom punjenju, a ona se pretvara u toplinu. Toplina uglavnom nastaje na krajevima metala, ali se konvekcijom brzo prenosi u jezgru. Ako se radi i s troskom, ona se brzo izmije\xc5\xa1a s metalom. Nakon topljenja i brzog mije\xc5\xa1anja materijala, troska se izlije, dodaju se dezoksidanti i legiraju\xc4\x87i elementi, pa se na kraju talina izlijeva. Po toni otopljenog \xc4\x8delika tro\xc5\xa1i se oko 650 kWh elektri\xc4\x8dne energije, a topljenje traje od 1 do 1,5 sati._NEWLINE_Mjenja\xc4\x8d frekvencije radi od 50 Hz do 400 000 Hz. Na jedan mjenja\xc4\x8d frekvencije mo\xc5\xbee se priklju\xc4\x8diti vi\xc5\xa1e elektroindukcijskih pe\xc4\x87i, a naj\xc4\x8de\xc5\xa1\xc4\x87e dvije koje su izmjeni\xc4\x8dno u pogonu. Elektroindukcijska pe\xc4\x87 je veoma pogodna za topljenje \xc4\x8delika s velikim sadr\xc5\xbeajem kroma (nehr\xc4\x91aju\xc4\x87i \xc4\x8delik) jer se talina ne pregrijava. Kod elektrolu\xc4\x8dne pe\xc4\x87i mo\xc5\xbee izpariti i do 15% kroma iz starog \xc4\x8delika s otpada. Temperatura taline mo\xc5\xbee se vrlo to\xc4\x8dno regulirati, u uskim granicama \xc2\xb1 5 \xc2\xbaC. Kod elektroindukcijske pe\xc4\x87i mogu\xc4\x87e je raditi s natpritiskom (dezoksidacija \xc4\x8delika ugljikom ili vodikom) ili u vakuumu (stvaranje nitrida ili karbonitrida u \xc4\x8deliku), tako da se mo\xc5\xbee dobiti \xc4\x8delik vrlo to\xc4\x8dnog sastava. Isparavanje mangana, aluminija i kroma sprije\xc4\x8dava se kori\xc5\xa1tenjem atmosfere s inertnim plinovima.'